text: Veje og kældre oversvømmet i Vejle
  05 september 2015 kl. 05.36
  Adskillige veje og kældre i Vejle midtby har problemer med oversvømmede åer efter den voldsomme regn fredag.
  - Det ser væsentligt bedre nu end i aftes og i nat, siger beredskabsinspektør Kristian Müller, Vejle Brandvæsen, lørdag morgen til TV SYD.
  Mange af Vejles gader har været oversvømmet af den voldsomme regn, som skabte problemer for åer og kloakker i den sydjyske havneby.
  Værst har det set ud i Ågade, som har været spærret i begge ender. Også Ny Grejsdalsvej, Valdemarsgade og Nyboesgade samt gågaden i Vestergade (foto) har været hårdt ramt. Dæmningen lukkes lørdag morgen i en kortere periode (se tweet i bunden af artiklen). Vesterbrogade er stadig spærret i vestgående retning ved Abelones Plads.
  Mange vejlensere døjer ikke blot med vand i gaden. Deres kældre er også fulde af vand.
  - Vi opfordrer folk til at kontakte deres forsikringsselskab allerede nu, så de kan få hjælp, siger Kristian Müller.
  Hovedårsagerne til oversvømmelserne er dels det voldsomme pres på Grejs Å og dermed også Mølleåen og Omløbsåen, dels at kloakkerne ikke har kunnet klare presset fra vandmasserne.
  Vejle Kommune oplyser i en pressemeddelelse, at vandstanden i åerne så småt begyndte at falde omkring klokken 01.00. Lørdag morgen er vandstanden i åerne dog stadig høj.
  Også Jelling og Give blev ramt af vandmasserne. I Give var der oversvømmelser uden for det nye medborgerhus, og i Jelling blev blandt andet viadukten på Mangehøje oversvømmet, og vejen måtte spærres af i en periode.
  En del af Dæmningen i Vejle er spærret de næste ca. 20 minutter. Venligst vælg en anden rute #politidk
  
  